Lähemalt peatume "Sõprusesuutra" juures veel ühel terminil. Siin öeldakse "... kes on lahti saanud vaadetest..." 'Vaade' on sanskriti keeles drshti. Tavaliselt tõlgitakse seda kui 'vale vaade', aga siin ei ole otseselt öeldud, et tegemist on just 'vale' vaatega. Peab lahti saama igasugustest vaadetest. Inimene peaks ka tekstoloogilises nullseisus aru saama, et tal mingisuguseid vaateid olla ei tohi. Kui mingisuguseid vaateid ei ole, siis tõenäoliselt ta ei saagi uuesti sündida, sest kultuuris puudub selline edasi minev kultuurisituatsioon, mis tagab inimese järgmise sünni. Buddhad ei sünni uuesti, aga bodhisattvad sünnivad sihilikult uuesti, sest nad panevad ennast elama kõrgete vaadete sisse, mis on ka kultuurisituatsioon. "Sõprusesuutra" vihjab sellele, et vaadetest tuleb üldse lahti saada, tuleb olla kõlbeline ja õigesti näha, "... siis ei sisene ta enam üska", st ei sünni enam ümber.